దాగుడుమూత దండాకోర్

దాగుడుమూత దండాకోర్ 2015, మే 9న విడుదలైన తెలుగు హాస్య చలనచిత్రం. ఉషాకిరణ్ మూవీస్ & ఫస్ట్ ఫ్రేమ్ ఎంటర్టైన్మెంట్స్ పతాకంపై రామోజీరావు నిర్మాణ సారథ్యంలో దర్శకుడు క్రిష్ సమర్పణలో ఆర్.కె. మలినేని దర్శకత్వం వహించాడు. రాజేంద్రప్రసాద్, సారా అర్జున్, రవిప్రకాష్, రవివర్మ, సత్యం రాజేష్, నిత్యాశెట్టి ప్రధాన పాత్రల్లో నటించగా ఇ.ఎస్. మూర్తి సంగీతం అందించాడు. 2014లో తమిళంలో వచ్చిన శైవం సినిమాకి రీమేక్ సినిమా ఇది. దర్శకుడిగా ఆర్.కె. మలినేనికి ఇది తొలిచిత్రం కాగా, సారా అర్జున్ తెలుగు చిత్రంలో కూడా తన పాత్రనే పోషించింది. ఈ చిత్రం బాక్సాఫీస్ వద్ద పరాజయం పొందింది.

 కథా నేపథ్యం 
రాజులపాలెంలోని రాజుగారు (రాజేంద్ర ప్రసాద్) తన ముగ్గురు కొడుకుల్లో ఒకడితో వ్యవసాయం చేయించుకొంటూ ఊరికి పెద్ద దిక్కుగా ఉంటాడు. తన గారాల మనవరాలు బంగారం (సారా అర్జున్) అంటే రాజుగారికి అమితమైన ప్రేమ. బంగారం ఇంట్లోని లేగదూడలు, కోళ్ళతో అనుబంధాన్ని పెంచుకుంటుంది. నాని అనే కోడిపుంజు అంటే ఎంతో ఇష్టం. చాలా సంవత్సరాల తర్వాత ఢిల్లీ నుండి రాజుగారి పెద్దకొడుకు, చెన్నై నుండి ఉండే చిన్న కొడుకు, దుబాయ్ నుండి కూతురు వస్తారు. చాలా రోజుల తరువాత తండ్రి దగ్గరకు వచ్చినా వారు ప్రశాంతంగా ఉండలేరు. తమతమ వ్యక్తిగత సమస్యలతో, ఊర్లో తలెత్తే సమస్యలతో ఇబ్బందులు పడుతుంటారు. దీనికంతటికీ కారణం అమ్మవారికి మొక్కు చెల్లించకపోవడమే అని నిర్ణయించుకుంటారు. అమ్మ వారికి కోడిపుంజును బలి ఇస్తామని మొక్కుకొని, బంగారానికి ఇష్టమైన కోడిపుంజు నానిని బలి ఇవ్వాలని అనుకొంటారు. ఇంతలోనే నాని కనిపించకుండా పోతుంది. అది ఎక్కడ ఉందో వెతకడం ప్రారంభిస్తారు. మరి వరండాలో ఉండాల్సిన కోడిపుంజు ఏమయ్యింది, అది ఎక్కడ ఉందో కనుక్కొన్నారా, అమ్మవారికి మొక్కు తీర్చుకోగలిగారా అన్నది మిగత కథ.

 నటవర్గం 

 రాజేంద్ర ప్రసాద్ (రాజగారు)
 సారా అర్జున్ (బంగారం)
 రవిప్రకాష్ (హరి)
 రవివర్మ
 ప్రభు (శ్రీధర్‌)
 శ్రీహర్ష (మురళి)
 సత్యం రాజేష్
 రాజా బాబు (సుబ్బరాజు)
 సిద్ధార్థ వర్మ (సిద్దుడు)
 రఘు కారుమంచి (పోలీస్ ఆఫీసర్‌)
 నిత్యాశెట్టి (మధు)
 సంధ్య జనక్ (అన్నపూర్ణ)
 ప్రతిజ్ఞ (సుగుణ)
 సిద్ధు జొన్నలగడ్డ (సిద్ధు)

 సాంకేతికవర్గం 

 స్క్రీన్ ప్లే, దర్శకత్వం: ఆర్.కె.మలినేని
 నిర్మాణం: రామోజీ రావు
 సమర్పణ: క్రిష్
 మాటలు: పెద్దింటి అశోక్ కుమార్
 కథ: ఏ.ఎల్. విజయ్
 ఆధారం: శైవం (2014) తమిళ చిత్రం
 సంగీతం: ఇ.ఎస్. మూర్తి
 సినిమాటోగ్రఫీ: వి.ఎస్.జ్ఞానశేఖర్
 కూర్పు: ధర్మేంద్ర కాకరాల
 నిర్మాణసంస్థ: ఉషాకిరణ్ మూవీస్, ఫస్ట్ ఫ్రేమ్ ఎంటర్‌టైన్‌మెంట్స్
 పంపిణీదారు: శ్రీ వెంకటేశ్వర క్రియేషన్స్

 పాటలు 

ఇ.ఎస్. మూర్తి ఈ చిత్రానికి సంగీతం అందించడంతోపాటు పాటలు కూడా  రాశాడు. ఆదిత్యా మ్యూజిక్ కంపెనీ ద్వారా పాటలు విడుదల చేయబడ్డాయి. 2015, జనవరి 30న హైదరాబాదులోని రామోజీ ఫిల్మ్ సిటీలో జరిగిన పాటల విడుదల కార్యక్రమంలో రామోజీరావు, తమిళ సినిమా దర్శకుడు ఏ.ఎల్. విజయ్ పాల్గొన్నారు.

 మూలాలు 

 ఇతర లంకెలు 

వర్గం:2015 తెలుగు సినిమాలు
వర్గం:తెలుగు కుటుంబకథా చిత్రాలు
వర్గం:రాజేంద్ర ప్రసాద్ నటించిన సినిమాలు
వర్గం:కాకరాల నటించిన సినిమాలు